Rijeka, 18. kolovoza 2020.g.

**OBJAVA ZA MEDIJE**

**VELIKA IZLOŽBA UMJETNIKA SVJETSKOG GLASA *USIJANO MORE* OD ČETVRTKA U EXPORTU NA DELTI; OD PETKA I *TERRA INFFLUVIENS* TE INSTALACIJA *OBLOMO – ZAPOSLEN LIJENOŠĆU***

**U četvrtak, 20. kolovoza 2020.g. u 20 sati u Exportu na riječkoj Delti bit će otvorena izložba *Usijano more*, središnja izložba programa Dopolavoro Rijeke 2020 - Europske prijestolnice kulture.  
Sljedećeg dana, u petak 21. kolovoza u 19 sati u Exportu će se otvoriti i izložba *Terra Effluviens*, dizajnera i povjesničara umjetnosti Nikole Bojića i suradnika te instalacija *Oblomo: zaposlen lijenošću,* slovenskog umjetnika Saše Sedlačeka.**

**Usijano more – umjetnici svjetskog glasa o nevidljivim ekonomijama koje se vežu uz more**

**Izložba *Usijano more*, koja se proteže na tisuću kvadrata Exporta, u prvi plan stavlja nove nevidljive ekonomije koje su neodvojivo povezane s morem – u morskim dubinama, na morskim obalama i na morskoj površini. Sve te aktivnosti dio su novih ekonomija koje uključuju nove oblike rada ili nove oblike kruženja kapitala, koji se odvijaju u mjestima poput slobodnih luka.** S obzirom na (povremenu) posebnost njihovih poreznih modela, lučki gradovi kao što je Rijeka veoma su važni za takve vrste ekonomija. Pored toga, duboko more je „novo pogranično područje“ u potrazi za resursima.

**Svjetski umjetnici čije radove okuplja izložba *Usijano more* istražuju neobične Amazonove trgovine, poslove čišćenja podataka koje korporacije dodjeljuju vanjskim tvrtkama, rudarenje na velikim dubinama, podizanje razine mora, skrivene offshore oaze, mračna carstva amaterske pornografije i druge zlatne obale. Ukratko: more rada.**

*Radovi na izložbi mogu se grupirati na osnovi njihovog položaja u odnosu na more – nalaze li se na obali, na moru, u međunarodnim vodama ili dubokom moru. Istražuju se primjerice i teme poput logistike i kolonijalizma, a posebno bih istaknula zvučnu instalaciju francuske umjetnice Marie Reinert, 'I see'. Ona je u veljači i ožujku ove godine, prije lockdowna uzrokovanog korona virusom boravila u Rijeci i razgovarala sa sedam Riječana o njihovoj viziji budućnosti, pa vjerujem da će upravo ta instalacija mnogima biti zanimljiv*a, **naglasila je kustosica izložbe *Usijano more* Inke Arns.**

Izložba predstavlja radove brojnih europskih i svjetskih umjetnika i skupina. Izlažu: **Aram Bartholl** (DE), **Ursula Biemann**(CH), **DISNOVATION.ORG** (FR/PL), **Jacob Hurwitz-Goodman** (US) / **Daniel Keller** (DE), **Steffen Köhn** (DE), **Lawrence Lek** (GB), **Rebecca Moss** (GB), **Jenny Odell** (US), **Elisa Giardina Papa** (IT), **Lisa Rave** (DE), **Marie Reinert** (FR), **Tabita Rezaire** (GF), **RYBN** (FR), **Sebastian Schmieg** (DE) i **Hito Steyerl** (DE).

*Kroz izložbu* Usijano more *koja je pred nama sačuvana je i prikazana jaka europska dimenzija projekta Europske prijestolnice kulture i to kroz brojne inozemne umjetnike čiji će radovi biti izloženi. Izložba tematizira rad što je jedna od glavnih tema EPK i samog programskog pravca Dopolavoro kojeg vodi udruga Drugo more koja je dio projekta od samog početka i na neki način ovom se izložbom zaokružuje ta cijela priča. Također, važno je istaknuti kako će izložba biti postavljena u prostoru Exporta koji postaje svojevrsno novo kulturno središte i sigurna sam da će ova, ali i druge izložbe koje će u tom prostoru biti postavljene do kraja ljeta privući ne samo Riječane već i brojne druge posjetitelje*, **rekla je u najavi izložbe Irena Kregar Šegota, direktorica RIJEKE 2020.**

Izložbu *Usijano more* **do 13. rujna** 2020.g. moguće je posjetiti **svakim danom od 17 do 21 sat**, dok će nakon tog datuma **do 31. listopada** izložba biti otvorena **svakim danom od 11 do 21 sat**.  
  
**Ulaz na otvorenje je slobodan**, dok će **cijena ulaznice za vrijeme trajanja izložbe biti 30 kuna**.

**Cijena ulaznice s** **popustom**, koja vrijedi za **djecu i mlade do 18 godina starosti, studente te članove strukovnih udruga i organizacija**, uz predočenje važeće iskaznice je **15 kuna**. **Besplatni ulaz na izložbu imaju mlađi od 7 godina, nezaposleni i umirovljenici**, uz predočenje dokumenta.

**Najavljeno događanje organizira se uz poštivanje svih preporuka za sprječavanje zaraze**

**bolešću COVID-19.** **Radi zaštite vlastitog zdravlja i zdravlja svojih najmilijih, svi se sudionici i posjetitelji pozivaju na poštivanje preporuka: pojačanu osobnu higijenu, fizičku udaljenost te** **OBVEZNO nošenje zaštitnih maski za lice, s obzirom da se radi o zatvorenom prostoru.**

**Maksimalan broj ljudi koji u skladu s mjerama istovremeno mogu boraviti u prostoru u kojem je izložba postavljena je 50.**

Dodajmo, **za glazbeni dio otvorenja izložbe Usijano more pobrinut će se Saša Antić i Luka Barbić iz TBF-a,** koji će za ovu priliku vrtiti ploče s pozornice ispred Exporta.

Organizator izložbe je udruga **Drugo more**, uz partnerstvo **Goethe-Institut Kroatien**, a program su podržali **Ministarstvo kulture RH** i **Odjel za kulturu Grada Rijeke**.

**Terra Effluviens**

**Pod kustoskim vodstvom dizajnera i povjesničara umjetnosti Nikole Bojića, izložba Terra Effluviens nastala je kao rezultat zajedničkog istraživanja brojnih arhitekata, znanstvenika, hakera i umjetnika na temelju fascinantne ali zaboravljene studije hrvatskog arhitekta Branka Petrovića iz 1971. godine.**

*Terra Effluviens nastala je inspirirana studijom 'Sistematizacija čovjekove okoline' koja se bavi ekologijom budućnosti i predstavlja viziju na koji će način tehnologije koje koristimo i način na koji živimo utjecati na onečišćenje zraka, a posredno onda i na zdravlje ljudi. Zanimljivo je da je Rijeka jedino konkretno mjesto koje se spominje u cijeloj studiji na koju Petrović onda i projicira svoje vizije budućnosti. Njegova se studija ne temelji na riječima nego na dijagramima koje će posjetitelji na izložbi moći vidjeti*, **istaknuo je u najavi izložbe Nikola Bojić, kustos i autor koncepta izložbe.**

Studija *Sistematizacija fenomena čovjekove sredine* hrvatskog arhitekta Petrovića objavljena je u Jugoslaviji usred hladnoratovske napetosti, brojnih tehnofuturističkih vizija toga vremena i rastućih ekoloških problema. Nastala je nakon Petrovićevog sedmogodišnjeg boravka u Etiopiji, gdje je radio kao međunarodni ekspert za planiranje i prostorni razvoj. Krajem svog boravka u Etiopiji, počinje raditi na studiji koja je prerasla u kompleksnu kibernetičko-sistemsku viziju planetarne budućnosti koja je spletom povijesnih okolnosti ostala zagubljena u arhivima sve do današnjih dana. Gotovo pedeset godina nakon njene objave, izložba Terra Effluviens stavlja studiju i njene originalne dijagrame u suvremeni kontekst.

Na temelju trodnevnog seminara koji je u studenom 2019. godine u Rijeci okupio dvadesetak lokalnih i međunarodnih istraživača (arhitekata, dizajnera, filozofa, biologa), autori su prikupljene podatke i arhivske izvore „ubacili“ u model strojnog učenja. Rezultat je nova forma umjetne inteligencije, odnosno “živog” hibridnog entiteta – Homo Effluviensa – s kojim je moguće komunicirati u realnom vremenu i koji postaje jedan od glavnih aktera izložbe.

Drugi dio izložbe je zvučni krajolik nastao zvučnim snimkama specifičnih riječkih lokacija. Odabir lokacija također se temelji na preklapanju nekoliko izvornih dijagrama iz 1971. sa suvremenim prostornim podacima, što rezultira novom topografijom grada, koju je moguće istražiti kroz interaktivne sonične objekte postavljene na 500 m2 izložbenog prostora u Exportdrvu.

Uz Bojića, autori izložbe su **Branko Petrović** (dijagrami), **Damir Prizmić** i **Damir Gamulin** (dizajn izložbe), **Miodrag Galović** (sonična instalacija i dizajn zvuka), **Miro Roman** (koncept i dizajn sintetičke persone) i **Ivo Vičić** (zvučne snimke).  
  
**Izložba ostaje otvorena do 30. rujna**. Moguće ju je posjetiti **do 13. rujna svakim danom od 17 do 21 sat**, dok će **od 14. do 30. rujna biti otvorena svakim danom od 11 do 21 sat**. **Ulaz je slobodan.**

**Oblomo: zaposlen lijenošću**

**Otvorenje neobične interaktivne instalacije Oblomo: zaposlen lijenošću, slovenskog multimedijalnog umjetnika Saše Sedlačeka bit će također u Exportdrvu u petak, 21. kolovoza 2020. u 19 sati.**

**Može li ljenčarenje biti krajnji oblik rada u dobu automatizacije? Korištenjem istih tehnologija zbog kojih uopće moramo cijelo vrijeme raditi, poput biometrije, platforma Oblomo pretvara neaktivnost, nepomičnost i lijenost u ekonomsku vrijednost.**Oblomo demokratizira nerad koji je nekada bio „djelatnost“ privilegiranih i mijenja pogled na besposličarenje iz nečeg što treba prezirati u nešto dostojanstveno, pretvarajući lijenost u produktivnu aktivnost s kupovnom moći.

**Smještena u lounge zoni Exportdrva, instalacija se sastoji od ležaljki, raznih senzora i sustava koji upošljava računalni vid i strojno učenje. Temeljeći se na tehnologiji blockchaina s vlastitom kriptovalutom i softverom za strojno učenje, platforma Oblomo, na adresi** [**oblomo.si**](https://oblomo.si/)**, nagrađuje korisnike zbog njihove neaktivnosti. Kad aplikacija primijeti korisnikovu ne-aktivnost, nagrađuje je slanjem valute Oblomo Coin u njihov elektronički novčanik. Korisnici mogu trošiti te virtualne „kovanice“ na Oblomo tržnici, platformi za razmjenu ne-rada i rada, na kojoj se korisnička roba i usluge mogu razmjenjivati i prodavati.**

**Platforma Oblomo je web aplikacija koja radi u internetskom pregledniku, tako da je svatko može koristiti na svom telefonu, tabletu ili računalu, odnosno na bilo kojem uređaju s internetskom vezom i web kamerom.**

*Instalacija postavlja pitanje što će se dogoditi ukoliko automatizacija preuzme rad odnosno načine rada. Što će se onda dogoditi s ljudima i njihovim radom, hoće li on uopće biti potreban. Sedlaček zaključuje kako ćemo se onda natjecati u lijenosti. Izrađena je i internetska platforma odnosno web aplikacija koju svatko može aktivirati i koja mjeri našu neaktivnost i lijenost i onda za to dobivamo nagradu u vidu kriptovalute. Doslovno bivate nagrađeni za to što ste lijeni. Instalacija će biti postavljena u loungeu u Exportu tako da dođite, opustite se i uživajte. U neradu i u instalaciji*, **naglasio je direktor udruge Drugo more i glavni voditelj programa Dopolavoro EPK Davor Mišković.**

Instalacija Oblomo: zaposlen lijenošću može se razgledati **do 13. rujna svakim danom od 17 do 21 sat**, dok će nakon tog datuma **do 30. rujna biti otvorena svakim danom od 11 do 21 sat**.

Partner udruzi **Drugo more**, u postavljanju ove instalacije je **Aksioma - Institut za suvremenu umjetnost, Ljubljana, Sveučilište u Ljubljani, Fakultet računalnih i informacijskih znanosti**.

 Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42